## Pravilnik o registraciji udruga

### NN 14/1996 (21.2.1996.), Pravilnik o registraciji udruga

# **MINISTARSTVO RADA I SOCIJALNE SKRBI**

Temeljem članka 168. stavka 5. Zakona o radu ("Narodne novine")
broj 38/95, 54/95 i 65/95) i članka 39. stavka 1. točke 2.
Zakona o sustavu državne uprave ("Narodne novine" broj 75/93), ministar
rada i socijalne skrbi donosi

## **PRAVILNIK**

### **O REGISTRACIJI UDRUGA**

1. OPĆE ODREDBE

Članak 1.

Ovim Pravilnikom propisuje se sadržaj i način vođenja Registra
udruga (u daljnjem tekstu: registar).

Članak 2.

U registar koji se vodi u Ministarstvu rada i socijalne skrbi odnosno
županijskom uredu za rad, zdravstvo i socijalnu skrb (u daljnjem tekstu:
nadležno tijelo) upisuju se udruge, udruge više razine (u daljnjem tekstu:
udruge) i njihove podružnice ili drugi oblici unutarnjeg organiziranja
koji imaju ovlaštenja u pravnom prometu, ovisno o području djelovanja
udruge.

2.REGISTAR

Članak 3.

(1) Registar se sastoji od:

1) knjige udruga,

2) knjige udruga više razine, i

3) zbirke isprava registra.

(2) Uz registar nadležno tijelo vodi abecedni imenik.

Članak 4.

(1) Knjiga udruga i knjiga udruga više razine (u daljnjem tekstu: knjiga)
tvrdog su omota na kojem je velikim tiskanim slovima upisan naziv knjige.

(2) Unutarnju stranicu korica knjige, na kojoj se velikim tiskanim slovima
upisuje naziv nadležnog tijela i rimskim brojem redni broj knjige, ovjerava
ovlaštena osoba nadležnog tijela (u daljnjem tekstu: ovlaštena osoba) pečatom
i svojim potpisom (Obrazac br. 1).

(3) Knjiga se sastoji od osnovnih registarskih uložaka (Obrazac br.
2), popisa podružnica ili drugih oblika unutarnjeg organiziranja i njihovih
ovlaštenja u pravnom prometu (Obrazac br. 3) i dodatnih registarskih uložaka
(Obrazac br. 4).

Članak 5.

(1) U osnovni registarski uložak koji se vodi za svaku udrugu posebno
upisuju se podaci o udruzi.

(2) Udruga ima stalni registarski broj koji se sastoji od velikog tiskanog
slova A i rednog broja pod kojim je udruga upisana u knjigu.

(3) Popis podružnica ili drugih oblika unutarnjeg organiziranja i njihovih
ovlaštenja u pravnom prometu sadrži redne brojeve, nazive i ovlaštenja
u pravnom prometu podružnica ili drugih oblika unutarnjeg organiziranja.

(4) U dodatni registarski uložak koji se vodi za svaku podružnicu ili
drugi oblik unutarnjeg organiziranja koji ima ovlaštenja u pravnom prometu
posebno upisuju se podaci o podružnici ili drugom obliku unutarnjeg organiziranja
koji ima ovlaštenja u pravnom prometu.

(5) Podružnica ili drugi oblik unutarnjeg organiziranja koji ima ovlaštenja
u pravnom prometu ima stalni registarski broj koji se sastoji od registarskog
broja udruge i registarskog podbroja sastavljenog od velikog tiskanog slova
B i rednog broja pod kojim je popisana.

(6) Osnovni registarski ulošci, popis podružnica ili drugih oblika unutarnjeg
organiziranja i njihovih ovlaštenja u pravnom prometu i dodatni registarski
ulošci vode se u pisanom obliku, a mogu se voditi i računalom.

(7) Upisivanje odgovarajućih podataka u knjigu obavlja ovlaštena
osoba čitljivo, tintom, te svaki upis potvrđuje svojim potpisom.

Članak 6.

(1) Upisani tekst u registru ne smije se brisati i ispravljati.

(2) Iznimno, manje pogreške ispravljaju se precrtavanjem vodoravnom
crtom i stavljanjem potpisa ovlaštene osobe i datuma ispravka, a novi se
podaci čitljivo ispisuju iznad precrtanih.

Ako se radi o većim pogreškama, cijeli se upis poništava precrtavanjem
registarskog uloška crvenom kosom crtom i upis se obavlja na novom registarskom
ulošku.

Članak 7.

(1) Promjene koje su nastale nakon prvog upisa u registar upisuju se
u rubriku koja se odnosi na promjene odgovarajućih podataka. Nakon
upisa novih podataka, rubrika koja sadrži stare podatke precrtava se kosom
crvenom crtom.

(2) U slučaju kada su rubrike koje se odnose na promjenu odgovarajućih
podataka do kraja popunjene i u slučaju kada udruga mijenja svoj
naziv, upis se mora nastaviti na novom registarskom ulošku na koji se prenosi
registarski broj i svi važeći podaci, nakon čega se taj prethodni
registarski uložak precrtava kosom crvenom crtom.

(3) Prestanak udruge upisuje se u odgovarajuću rubriku, nakon
čega se s dvije kose crvene crte precrtavaju:

\_ osnovni registarski uložak,

\_ popis podružnica ili drugih oblika unutarnjeg organiziranja i njihovih
ovlaštenja u pravnom prometu, i

\_ dodatni registarski ulošci.

(4) Prestanak svih ovlaštenja podružnice ili drugog oblika unutarnjeg
organiziranja koji imaju ovlaštenja u pravnom prometu upisuje se u odgovarajuću
rubriku, nakon čega se s dvije kose crvene crte precrtavaju dodatni
registarski uložak i rubrika u popisu podružnica ili drugih oblika unutarnjeg
organiziranja i njihovih ovlaštenja u pravnom prometu u koju je upisana.

3. ZAHTJEV ZA UPIS

Članak 8.

(1) Zahtjev za upis udruge u registar (u daljnjem tekstu: zahtjev) podnosi
nadležnom tijelu osoba ovlaštena za zastupanje udruge u dva istovjetna
primjerka (Obrazac br. 5).

(2) Prilozi uz zahtjev podnose se u izvorniku, ovjerenom prijepisu ili
ovjerenoj fotokopiji.

(3) Popis utemeljitelja i popis članova izvršnog tijela obvezno
sadrži: ime i prezime, JMBG odnosno za strance broj putovnice i ime države
koja ju je izdala, prebivalište odnosno boravište i vlastoručni
potpis navedenih osoba, a za pravne osobe tvrtku ili naziv, sjedište i
MBS.

(4) Prijem zahtjeva potvrđuje ovlaštena osoba stavljanjem otiska
prijemnog štambilja u koji se upisuje: datum primitka, klasifikacijska
oznaka i urudžbeni broj, i svojim potpisom.

(5) Jedan primjerak ovako potvrđenog zahtjeva vraća se stranci
i ima značaj potvrde iz članka 169. stavka 4. Zakona o radu.

4. PRIJAVA ZA UPIS

Članak 9.

(1) Prijavu za upis podružnice ili drugog oblika unutarnjeg organiziranja
koji ima ovlaštenje u pravnom prometu podnosi nadležnom tijelu osoba ovlaštena
za zastupanje udruge (Obrazac br. 6).

(2) Prijavi iz stavka 1. ovoga članka obvezno se prilaže:

1. Akt nadležnog tijela o osnivanju podružnice ili drugog oblika unutarnjeg
organiziranja ili izmjena ili dopuna statuta kojim se osniva podružnica
ili drugi oblik unutarnjeg organiziranja;

2. Popis ovlaštenja podružnice ili drugog oblika unutarnjeg organiziranja.

Članak 10.

(1) O prijavi za upis podružnice ili drugog oblika unutarnjeg organiziranja
koji ima ovlaštenja u pravnom prometu nadležno tijelo donosi rješenje.

(2) Rješenje iz stavka 1. ovoga članka obvezno sadrži: datum
upisa i broj pod kojim je upisana podružnica ili drugi oblik unutarnjeg
organiziranja koji ima ovlaštenja u pravnom prometu, datum upisa i broj
pod kojim je upisana udruga, naziv i sjedište udruge, naziv i sjedište
podružnice ili drugog oblika unutarnjeg organiziranja koji ima ovlaštenja
u pravnom prometu i popis ovlaštenja podružnice ili drugog oblika unutarnjeg
organiziranja.

5. PROMJENE

Članak 11.

(1) Prijavu promjene naziva udruge, odnosno podružnice ili drugog oblika
unutarnjeg organiziranja koji ima ovlaštenja u pravnom prometu, sjedišta,
područja djelovanja, naziva tijela te osoba ovlaštenih za zastupanje
udruge podnosi nadležnom tijelu osoba ovlaštena za zastupanje udruge (Obrazac
br. 7).

(2) O prijavi promjene podataka iz stavka 1. ovoga članka u registar
nadležno tijelo donosi rješenje.

(3) Rješenje iz stavka 2. ovoga članka obvezno sadrži: datum
upisa promjene, broj pod kojim je upisana udruga, naziv i sjedište udruge,
podatak koji se mijenja i novi podatak.

Članak 12.

(1) Prijavu prestanka djelovanja udruge sukladno članku 183.
stavku 1. točka 1. Zakona o radu (Obrazac br. 5) odnosno prijavu
prestanka ovlaštenja podružnice ili drugog oblika unutarnjeg organiziranja
(Obrazac br. 6) podnosi nadležnom tijelu osoba ovlaštena za zastupanje
udruge.

(2) O prijavi iz stavka 1. ovoga članka nadležno tijelo donijet
će rješenje o prestanku djelovanja udruge odnosno rješenje o prestanku
ovlaštenja podružnice ili drugog oblika unutarnjeg organiziranja u pravnom
prometu.

6. ZBIRKA ISPRAVA

Članak 13.

(1) Zbirka isprava vodi se za svaku udrugu u posebnom omotu.

(2) Na svakom posebnom omotu upisuje se:

\_ naziv udruge i,

\_ registarski broj udruge.

(4) U omot se odlaže: po jedan primjerak zahtjeva odnosno prijave za
upis ili promjenu, svih priloga uz zahtjev odnosno prijavu te svih donesenih
rješenja.

(5) Sve navedene isprave ulažu se i uvezuju kronološkim redom tako da
se svaka isprava označava rednim brojem crnom bojom u desnom gornjem
uglu i upisuje u popis na unutarnjoj stranici omota zbirke isprava.

7. ABECEDNI IMENIK

Članak 14.

(1) Uz registar nadležno tijelo vodi abecedni imenik.

(2) U abecedni imenik upisuje se:

\_ naziv udruge, i

\_ registarski broj udruge.

8. ZAVRŠNE ODREDBE

Članak 15.

(1) Na pisani zahtjev osobe koja ima pravni interes nadležno tijelo
izdaje izvadak iz registra.

(2) Izvadak iz registra sadrži posljednje podatke koji su upisani u
registar i odgovaraju najnovijem stanju.

Članak 16.

(1) Knjige i zbirke isprava registra propisane ovim Pravilnikom smatraju
se knjigama odnosno ispravama trajne vrijednosti.

(2) Ovlaštena osoba zadužena za vođenje registra dužna je čuvati
knjige i zbirke isprava na način da se zaštite od zloupotrebe, uništenja
i oštećenja.

Članak 17.

(1) Svaka osoba ima pravo uvida u podatke upisane u registar.

(2) Uvid se obavlja uz obveznu nazočnost ovlaštene osobe zadužene
za vođenje registra.

Članak 18.

Obrasci broj 1, 2, 3, 4, 5, 6 i 7 s odgovarajućim sadržajem, tiskani
su uz ovaj Pravilnik i čine njegov sastavni dio.

Članak 19.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 112-07/96-01/08 Urbroj: 524-02-96-3 Zagreb, 14. veljače
1996.

Ministar rada i socijalne skrbi **Joso Škara**,
v. r.

---

![](dodatni/365654.gif)

![](dodatni/365655.gif)

![](dodatni/365656.gif)

![](dodatni/365657.gif)

![](dodatni/365658.gif)

![](dodatni/365659.gif)

![](dodatni/365660.gif)

![](dodatni/365661.gif)

Pravilnik, NN 14/1996-222